CELEX: 32011R1205
Language: ro
Date: 2011-11-22 00:00:00
Title: Regulamentul (UE) nr. 1205/2011 al Comisiei din 22 noiembrie 2011 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară (IFRS) 7 Text cu relevanță pentru SEE

23.11.2011   
            
            
               RO
            
            
               Jurnalul Oficial al Uniunii Europene
            
            
               L 305/16
            
         REGULAMENTUL (UE) NR. 1205/2011 AL COMISIEI
   din 22 noiembrie 2011
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară (IFRS) 7
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 (2) al Comisiei au fost adoptate anumite standarde internaționale și interpretări existente la 15 octombrie 2008.
            
         
               (2)
            
            
               La 7 octombrie 2010, Consiliul pentru Standarde Internaționale de Contabilitate (IASB) a publicat Modificări la IFRS 7 Instrumente financiare: Prezentări de informații – Transferurile de active financiare, denumite în continuare „Modificările”. Modificările urmăresc să îi ajute pe utilizatorii situațiilor financiare să evalueze mai bine expunerile la risc legate de transferurile activelor financiare și efectul acelor riscuri asupra poziției financiare a unei entități. Obiectivul acestora este de a promova transparența în raportarea operațiunilor de transfer, în special a celor care implică securitizarea activelor financiare.
            
         
               (3)
            
            
               În urma consultării Grupului de experți tehnici (TEG) al Grupului consultativ european pentru raportarea financiară (EFRAG), s-a confirmat că modificările îndeplinesc criteriile tehnice pentru adoptare prevăzute la articolul 3 alineatul (2) din Regulamentul (CE) nr. 1606/2002. În conformitate cu Decizia 2006/505/CE a Comisiei din 14 iulie 2006 de instituire a Grupului de examinare a avizelor privind standardele contabile în vederea consilierii Comisiei cu privire la obiectivitatea și neutralitatea avizelor Grupului consultativ european pentru raportări financiare (EFRAG) (3), Grupul de examinare a avizelor privind standardele contabile a analizat avizul EFRAG privind adoptarea și a confirmat Comisiei că acesta este echilibrat și obiectiv.
            
         
               (4)
            
            
               Prin urmare, Regulamentul (CE) nr. 1126/2008 trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 1126/2008 se modifică după cum urmează:
   
               1.
            
            
               Standardul Internațional de Raportare Financiară (IFRS) 7 Instrumente financiare: Prezentări de informații se modifică conform anexei la prezentul regulament.
            
         
               2.
            
            
               IFRS 1 Adoptarea pentru prima dată a Standardelor Internaționale de Raportare Financiară se modifică în conformitate cu modificările la IFRS 7, conform anexei la prezentul regulament.
            
         Articolul 2
   Societățile aplică modificările menționate la articolul 1 de la data începerii primului lor exercițiu financiar care debutează după 30 iunie 2011.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 noiembrie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      (3)  JO L 199, 21.7.2006, p. 33.
   
      ANEXĂ
      
         STANDARDE INTERNAȚIONALE DE CONTABILITATE
      
      
                  IFRS 7
               
               
                  
                     Modificări la IFRS 7 Instrumente financiare: Prezentări de informații – Transferuri de active financiare
                     
                  
               
            
         „Reproducerea permisă în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Mai multe informații sunt disponibile pe site-ul IASB www.iasb.org”
      
      
         MODIFICAREA IFRS 7
      
      
         Instrumente financiare: informații de furnizat
      
      TRANSFERURI DE ACTIVE FINANCIARE
      
                  42A
               
               
                  Prezentările de informații cerute la punctele 42B-42H referitoare la transferurile de active financiare completează celelalte cerințe de prezentare de informații din acest IFRS. O entitate trebuie să prezinte informațiile cerute la punctele 42B-42H într-o singură notă din cadrul situațiilor sale financiare. O entitate trebuie să furnizeze informațiile cerute pentru toate activele financiare transferate care nu sunt derecunoscute și pentru implicările continue într-un activ transferat, existente la data raportării, indiferent de data la care a avut loc tranzacția de transfer. În aplicarea cerințelor de prezentări de informații de la punctele respective, o entitate transferă un activ financiar sau o parte a acestuia (activul financiar transferat) dacă și numai dacă:
                  
                              (a)
                           
                           
                              transferă drepturile contractuale de a primi fluxurile de trezorerie din activul financiar respectiv; sau
                           
                        
                              (b)
                           
                           
                              păstrează drepturile contractuale de a primi fluxurile de trezorerie din activul financiar respectiv, dar își asumă printr-un acord o obligație contractuală de a plăti fluxurile de trezorerie unuia sau mai multor destinatari.
                           
                        
            
                  42B
               
               
                  O entitate trebuie să prezinte informații care să permită utilizatorilor situațiilor sale financiare:
                  
                              (a)
                           
                           
                              să înțeleagă relația dintre activele financiare transferate care nu sunt derecunoscute în întregime și datoriile asociate acestora; și
                           
                        
                              (b)
                           
                           
                              să evalueze natura implicării continue a entității în active financiare derecunoscute și a riscurilor asociate acestei implicări.
                           
                        
            
                  42C
               
               
                  În aplicarea cerințelor de prezentări de informații de la punctele 42E-42H, o entitate este implicată continuu într-un activ financiar transferat în cazul în care, ca parte a transferului, entitatea reține un drept sau o obligație contractuală inerente activului financiar transferat sau obține noi drepturi sau obligații contractuale referitoare la activul financiar transferat. În aplicarea cerințelor de prezentări de informații de la punctele 42E-42H, următoarele nu reprezintă implicare continuă:
                  
                              (a)
                           
                           
                              declarațiile și garanțiile obișnuite legate de transferuri frauduloase și de concepte precum caracter rezonabil, bună-credință și practici comerciale echitabile care ar putea duce la anularea unui transfer în urma unei acțiuni în justiție;
                           
                        
                              (b)
                           
                           
                              contracte forward, contracte de opțiuni și alte contracte de reachiziționare a activului financiar transferat pentru care prețul contractual (sau prețul de exercitare) este valoarea justă a activului financiar transferat; sau
                           
                        
                              (c)
                           
                           
                              un acord prin care o entitate păstrează drepturile contractuale de a primi fluxurile de trezorerie dintr-un activ financiar, dar își asumă o obligație contractuală de a plăti fluxurile de trezorerie uneia sau mai multor entități, iar condițiile de la punctul 19 literele (a) – (c) din IAS 39 sunt îndeplinite.
                           
                        
            
         Active financiare transferate care nu sunt derecunoscute în totalitate
      
      
                  42D
               
               
                  Este posibil ca o entitate să fi transferat active financiare astfel încât o parte sau totalitatea activelor financiare transferate să nu îndeplinească condițiile pentru derecunoaștere. Pentru a îndeplini obiectivele stabilite la punctul 42B litera (a), pentru fiecare clasă de active financiare transferate care nu sunt derecunoscute în totalitate, la fiecare dată de raportare entitatea trebuie să prezinte următoarele informații:
                  
                              (a)
                           
                           
                              natura activelor transferate;
                           
                        
                              (b)
                           
                           
                              natura riscurilor și beneficiilor aferente dreptului de proprietate la care entitatea este expusă;
                           
                        
                              (c)
                           
                           
                              o descriere a naturii relației dintre activele transferate și datoriile asociate acestora, inclusiv restricțiile, rezultând din transfer, referitoare la utilizarea activelor transferate de către entitatea raportoare;
                           
                        
                              (d)
                           
                           
                              în cazul în care contrapartida (contrapartidele) la datoriile asociate nu pot recurge decât la activele transferate, o listă/un tabel care indică valoarea justă a activelor transferate, valoarea justă a datoriilor asociate și poziția netă (diferența dintre valoarea justă a activelor transferate și datoriile asociate);
                           
                        
                              (e)
                           
                           
                              în cazul în care entitatea continuă să recunoască toate activele transferate, valorile contabile ale activelor transferate și ale datoriilor asociate;
                           
                        
                              (f)
                           
                           
                              în cazul în care entitatea continuă să recunoască activele în măsura implicării sale continue [a se vedea punctul 20(c)(ii) și punctul 30 din IAS 39], valoarea contabilă totală a activelor inițiale înainte de transfer, valoarea contabilă a activelor pe care entitatea continuă să le recunoască și valoarea contabilă a datoriilor asociate.
                           
                        
            
         Active financiare transferate care sunt derecunoscute în totalitate
      
      
                  42E
               
               
                  Pentru a realiza obiectivele stabilite la punctul 42B litera (b), în cazul în care o entitate derecunoaște în totalitate activele financiare transferate [a se vedea punctul 20 literele (a) și (c) (i) din IAS 39] dar este implicată continuu în ele, entitatea trebuie să prezinte pentru fiecare tip de implicare continuă și la fiecare dată de raportare cel puțin:
                  
                              (a)
                           
                           
                              valoarea contabilă a activelor și datoriilor recunoscute în situația poziției financiare a entității și care reprezintă implicarea continuă a entității în activele financiare derecunoscute și elementele-rând în care valoarea contabilă a respectivelor active și datorii este recunoscută;
                           
                        
                              (b)
                           
                           
                              valoarea justă a activelor și datoriilor care reprezintă implicarea continuă a entității în activele financiare derecunoscute;
                           
                        
                              (c)
                           
                           
                              valoarea care reprezintă cel mai bine expunerea maximă a entității la pierderi rezultând din implicarea continuă în activele financiare derecunoscute și informații care să explice modul de calculare a expunerii maxime;
                           
                        
                              (d)
                           
                           
                              ieșirile de numerar neactualizate care ar fi sau ar putea fi necesare în vederea răscumpărării activelor financiare derecunoscute (de exemplu prețul de exercitare într-un contract de opțiuni) sau alte sume de plătit entității căreia i se transferă activele pentru activele transferate. Dacă ieșirile de numerar sunt variabile, sumele prezentate trebuie să se bazeze pe condițiile existente la fiecare dată de raportare;
                           
                        
                              (e)
                           
                           
                              o analiză a scadenței ieșirilor de numerar neactualizate care ar fi sau ar putea fi necesare în vederea răscumpărării activelor financiare derecunoscute sau a altor sume de plătit entității căreia i se transferă activele pentru activele transferate, precizând scadențele contractuale rămase ale implicării continue a entității;
                           
                        
                              (f)
                           
                           
                              informații calitative care să explice si să susțină prezentările de informații cantitative cerute la literele (a) – (e).
                           
                        
            
                  42F
               
               
                  O entitate poate agrega informațiile cerute la punctul 42E pentru un anumit activ dacă entitatea deține mai multe tipuri de implicări continue în respectivul activ financiar derecunoscut și să le raporteze în cadrul unui singur tip de implicare continuă.
               
            
                  42G
               
               
                  În plus, o entitate trebuie să prezinte pentru fiecare tip de implicare continuă:
                  
                              (a)
                           
                           
                              profitul sau pierderea recunoscută la data transferului activelor.
                           
                        
                              (b)
                           
                           
                              venituri și cheltuieli recunoscute, atât în perioada de raportare, cât și cumulativ, din implicarea continuă a entității în activele financiare derecunoscute (de exemplu modificarea valorii juste a instrumentelor derivate).
                           
                        
                              (c)
                           
                           
                              dacă valoarea totală a încasărilor din activitatea de transfer (care îndeplinește condițiile pentru derecunoaștere) într-o perioadă de raportare nu este distribuită uniform de-a lungul perioadei de raportare (de exemplu dacă o parte substanțială a volumului total a activității de transfer are loc în ultimele zile ale perioadei de raportare):
                              
                                          (i)
                                       
                                       
                                          când a avut loc cea mai mare activitate de transfer în cadrul respectivei perioade de raportare (de exemplu, în ultimele cinci zile ale perioadei de raportare);
                                       
                                    
                                          (ii)
                                       
                                       
                                          valoarea (de exemplu profitul sau pierderea aferentă) recunoscută din activitatea de transfer în acea parte a perioadei de raportare; și
                                       
                                    
                                          (iii)
                                       
                                       
                                          valoarea totală a încasărilor din activitatea de transfer în acea parte a perioadei de raportare.
                                       
                                    O entitate trebuie să furnizeze aceste informații pentru fiecare perioadă pentru care se prezintă o situație a rezultatului global.
                           
                        
            
         Informații suplimentare
      
      
                  42H
               
               
                  O entitate prezintă toate informațiile suplimentare pe care le consideră necesare pentru prezentarea informațiilor cerute la punctul 42B.
               
            DATA INTRĂRII ÎN VIGOARE ȘI DISPOZIȚII TRANZITORII
      Se adaugă punctul 44M.
      
                  44M
               
               
                  
                     Prezentări de informații – Transferuri de active financiare (Modificarea IFRS 7), publicat în octombrie 2010, a eliminat punctul 13 și a adăugat punctele 42A – 42H și B29 – B39. O entitate trebuie să aplice respectivele modificări pentru perioadele anuale care încep la 1 iulie 2011 sau ulterior acestei date. Se permite aplicarea anterior acestei date. Dacă o entitate aplică modificările de la o dată anterioară, entitatea trebuie să prezinte acest fapt. O entitate nu trebuie să prezinte informațiile cerute de aceste modificări pentru perioadele prezentate care încep înaintea datei aplicării inițiale a modificărilor.
               
            
         Anexa B
         
            Îndrumări de aplicare
         
         După punctul B28 se adaugă titluri și punctele B29 - B39.
         DERECUNOAȘTERE (PUNCTELE 42C -42H)
         
            Implicare continuă (punctul 42C)
         
         
                     B29
                  
                  
                     Evaluarea implicării continue într-un activ financiar transferat în scopul prezentării informațiilor cerute la punctele 42E - 42H se face la nivelul entității care raportează. De exemplu, dacă o sucursală transferă unei părți terțe neafiliate un activ financiar în care societatea-mamă a sucursalei deține o implicare continuă, sucursala nu include implicarea societății-mamă în evaluarea implicării sale continue în activul transferat din situațiile sale financiare de sine stătătoare (mai precis, în cazul în care sucursala este entitatea raportoare). O societate-mamă va include însă implicarea sa continuă (sau implicarea continuă a unui alt membru al grupului) într-un activ financiar transferat de sucursala sa atunci când determină în situațiile sale financiare consolidate dacă are implicare continuă în activul transferat (mai precis, în cazul în care entitatea raportoare este grupul).
                  
               
                     B30
                  
                  
                     O entitate nu are o implicare continuă într-un activ financiar transferat dacă, ca parte a transferului, nu reține niciunul din drepturile sau obligațiile contractuale inerente activului financiar transferat și nici nu obține noi drepturi sau obligații contractuale referitoare la activul financiar transferat. O entitate nu are o implicare continuă într-un activ financiar transferat dacă nu are nici interese în performanța viitoare a activului financiar transferat, nici responsabilitatea, în orice circumstanțe, de a face în viitor plăți raportate la activul financiar transferat.
                  
               
                     B31
                  
                  
                     Implicarea continuă într-un activ financiar transferat poate deriva din clauzele contractuale ale acordului de transfer sau ale unui acord separat cu entitatea căreia i se transferă activele sau cu o terță parte încheiat în legătură cu transferul.
                  
               
            Active financiare transferate care nu sunt derecunoscute în totalitate
         
         
                     B32
                  
                  
                     Conform punctului 42D, în cazul în care o parte a activelor financiare transferate sau totalitatea acestora nu îndeplinesc condițiile de derecunoaștere, această informație trebuie prezentată. Prezentarea acestor informații trebuie să se facă la fiecare dată de raportare la care entitatea continuă să recunoască activele financiare transferate, indiferent de data efectuării transferului.
                  
               
            Tipuri de implicare continuă (punctele 42E - 42H)
         
         
                     B33
                  
                  
                     Punctele 42E – 42H impun prezentări de informații cantitative și calitative pentru fiecare tip de implicare continuă în active financiare derecunoscute. O entitate trebuie să agrege implicările sale continue în categorii reprezentative pentru expunerea sa la risc. De exemplu, o entitate poate agrega implicările sale continue în funcție de categoria de instrumente financiare (de exemplu garanții sau opțiuni de cumpărare) sau de tipul de transfer (de exemplu factoringul creanțelor, securitizarea și împrumutul de valori mobiliare).
                  
               
            Analiza scadenței ieșirilor de numerar neactualizate pentru răscumpărarea de active transferate [punctul 42E litera (e)]
         
         
                     B34
                  
                  
                     Conform punctului 42E litera (e) o entitate trebuie să prezinte o analiză a scadenței ieșirilor de numerar neactualizate pentru răscumpărarea activelor financiare derecunoscute sau a altor sume de plătit entității căreia i se transferă activele pentru activele financiare derecunoscute, precizând scadențele contractuale rămase ale implicării continue a entității. Această analiză face distincție între fluxurile de trezorerie care trebuie plătite (de exemplu contracte forward), fluxurile de numerar pe care entitatea s-ar putea să fie nevoită să le plătească (de exemplu opțiuni de vânzare emise) și fluxurile de trezorerie pe care entitatea ar putea hotărî să le plătească (de exemplu opțiuni de cumpărare achiziționate).
                  
               
                     B35
                  
                  
                     O entitate trebuie să utilizeze propriul raționament pentru a determina numărul corespunzător de intervale de timp atunci când pregătește analiza scadenței cerută la punctul 42E(e). De exemplu, o entitate poate stabili că următoarele intervale de timp sunt corespunzătoare:
                     
                                 (a)
                              
                              
                                 sub o lună;
                              
                           
                                 (b)
                              
                              
                                 între o lună și trei luni;
                              
                           
                                 (c)
                              
                              
                                 între trei și șase luni;
                              
                           
                                 (d)
                              
                              
                                 între șase luni și un an;
                              
                           
                                 (e)
                              
                              
                                 între unu și trei ani;
                              
                           
                                 (f)
                              
                              
                                 între trei și cinci ani; și
                              
                           
                                 (g)
                              
                              
                                 peste cinci ani.
                              
                           
               
                     B36
                  
                  
                     Dacă există mai multe scadențe posibile, fluxurile de trezorerie sunt incluse pe baza primei dăți la care entității i se poate cere sau permite să plătească.
                  
               
            Informații calitative [punctul 42E(f)]
         
         
                     B37
                  
                  
                     Informațiile calitative cerute la punctul 42E(f) conțin o descriere a activelor financiare derecunoscute și a naturii și scopului implicării continue menținute după transferul activelor respective. Acestea mai conțin și o descriere a riscurilor la care este expusa entitatea, inclusiv:
                     
                                 (a)
                              
                              
                                 o descriere a modului în care entitatea gestionează riscul inerent implicării sale continue în activele financiare derecunoscute;
                              
                           
                                 (b)
                              
                              
                                 dacă entitatea trebuie să suporte pierderile înaintea altor părți, precum și rangul și valorile pierderilor suportate de părțile ale căror interese sunt de rang inferior față de interesele entității în activ (implicarea sa continuă în activ).
                              
                           
                                 (c)
                              
                              
                                 o descriere a evenimentelor declanșatoare asociate obligațiilor de a furniza sprijin financiar sau de a răscumpăra un activ financiar transferat.
                              
                           
               
            Profit sau pierdere din derecunoaștere [punctul 42G(a)]
         
         
                     B38
                  
                  
                     Conform punctului 42G(a) o entitate trebuie să prezinte profitul sau pierderea din derecunoașterea activelor financiare în care entitatea deține o implicare continuă. Entitatea trebuie să precizeze dacă profitul sau pierderea din derecunoaștere apare din cauză că valorile juste ale componentelor activului financiar recunoscut anterior (mai precis, interesul în activul derecunoscut și interesul menținut de entitate) erau diferite de valoarea justă a activului financiar recunoscut anterior, ca întreg. În această situație, entitatea trebuie să prezinte și dacă evaluările valorilor juste au inclus și informații importante care nu se bazau pe datele observabile pe piață, conform descrierii de la punctul 27A.
                  
               
            Informații suplimentare (punctul 42H)
         
         
                     B39
                  
                  
                     Prezentările de informații cerute la punctele 42D-42G pot să nu fie suficiente pentru a răspunde cerințelor de prezentări de informații de la punctul 42B. În acest caz, entitatea trebuie să prezinte toate informațiile suplimentare necesare pentru a răspunde cerințelor de prezentări de informații. În lumina circumstanțelor sale specifice, entitatea trebuie să decidă cât de multe informații suplimentare trebuie să furnizeze pentru a satisface nevoile de informații ale utilizatorilor și cât de mult va pune accentul pe diferitele aspecte ale informațiilor suplimentare. Este necesar să se găsească un echilibru între încărcarea situațiilor financiare cu detalii excesive, care pot să nu ajute utilizatorii situațiilor financiare, și omiterea informațiilor printr-o agregare excesivă.
                  
               
      
         MODIFICAREA IFRS 1
      
      
         Adoptarea pentru prima dată a Standardelor Internaționale de Raportare Financiară
      
      Se adaugă punctul 39F.
      DATA INTRĂRII ÎN VIGOARE
      
                  39F
               
               
                  
                     Prezentări de informații – Transferurile de active financiare (Modificarea IFRS 7), publicat în octombrie 2010, a adăugat punctul E4. O entitate trebuie să aplice această modificare pentru perioadele anuale care încep la 1 iulie 2011 sau ulterior acestei date. Se permite aplicarea anterior acestei date. Dacă o entitate aplică modificarea pentru o perioadă anterioară, entitatea trebuie să prezinte acest fapt.
               
            
         Anexa E
         
            Scutiri pe termen scurt de la IFRS-uri
         
         Se adaugă punctul E4 și o notă de subsol.
         
            Prezentarea de informații referitoare la instrumentele financiare
         
         
                     E4
                  
                  
                     O entitate care adoptă pentru prima dată IFRS-urile poate aplica dispozițiile tranzitorii de la punctul 44M din IFRS 7 (1).
                  
               
      
         (1)  Punctul E4 a fost adăugat ca urmare a Prezentărilor de informații – Transferul activelor financiare (Modificarea IFRS 7), publicat în octombrie 2010. Pentru a preveni o eventuală interpretare retroactivă a datelor și a garanta că entitățile care aplică pentru prima dată IFRS-urile nu sunt dezavantajate față de entitățile care utilizează deja IFRS-urile, Consiliul a hotărât să permită entităților care adoptă pentru prima dată IFRS-urile utilizarea acelorași dispoziții tranzitorii, incluse în Prezentări de informații – Transferul activelor financiare (Modificarea IFRS 7), ca entitățile care elaborează deja situații financiare conform IFRS-urilor.